Honderde sterf op land se paaie in AprilArgieffoto: Netcare 911 Volgens voorlopige getalle is 699 mense tussen 30 Maart en 20 April op die land se paaie dood. Die Padverkeerbestuurskorporasie het gesê dit kan toegeskryf word aan motoriste se roekelose gedrag en die verontagsaming van verkeersreëls. Die grootste getal sterftes het in KwaZulu-Natal voorgekom waar 148 mense in 116 ongelukke dood is. In Gauteng is 119 sterftes aangeteken. Die Noord-Kaap en Vrystaat het die laagste sterftesyfers aangeteken, onderskeidelik 19 en 52. Makhosini Msibi, uitvoerende hoof van die Padverkeerbestuurskorporasie, het ŉ beroep op motoriste gedoen om nie onder die invloed van alkohol te bestuur nie en hul spoed te verminder. Volgens Msibi is menslike foute en bande wat bars die hoofoorsaak van ongelukke.